Diari Oficial de la Generalitat Valenciana


Sumari del DOGV 5568, del 01-08-2007 (2007/9729)

RESOLUCIÓ de 23 de juliol de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni de col·laboració entre l'Institut Valencià d'Estadística i la Universitat Miguel Hernández d'Elx, per al desenvolupament d'un programa de col·laboració per al disseny i anàlisi en matèria d'estimació en xicotets dominis en l'àmbit del mercat de treball.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5568

Data del DOGV
:   01-08-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/9729


Data del document
:   23-07-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Universitat Miguel Hernández
    * cooperació administrativa
    * universitat
    * anàlisi econòmica

RESOLUCIÓ de 23 de juliol de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni de col·laboració entre l'Institut Valencià d'Estadística i la Universitat Miguel Hernández d'Elx, per al desenvolupament d'un programa de col·laboració per al disseny i anàlisi en matèria d'estimació en xicotets dominis en l'àmbit del mercat de treball. [2007/9729]  
L'Institut Valencià d'Estadística i la Universitat Miguel Hernández d'Elx, han subscrit, després de la tramitació prèvia reglamentària, el 8 de juny de 2007, el Conveni de col·laboració per al desenvolupament d'un programa de col·laboració per al disseny i anàlisi en matèria d'estimació en xicotets dominis en l'àmbit del mercat de treball, i en compliment del que establix la clàusula desena del conveni, cal publicar en el Diari Oficial de la Comunitat Valenciana el conveni, que ha quedat inscrit en el Registre de Convenis amb el número 0995/2007, i que figura com a annex d'esta resolució.  
València, 23 de juliol de 2007. El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre l'Institut Valencià d'Estadística i la Universitat Miguel Hernández d'Elx per al desenrotllament d'un programa de col·laboració per al disseny i anàlisi en matèria d'estimació en xicotets dominis en l'àmbit del mercat de treball  
València, 8 de juny de 2007  
Reunits  
D'una part, María Bonilla Musoles, directora de l'Institut Valencià d'Estadística (d'ara en avant IVE), en nom i representació d'aquest organisme, amb la competència per delegació que li atribueix la resolució del president de l'IVE de 3 de desembre de 2003 (DOGV núm. 4652 de 17.12.2003), i facultada especialment per a la firma del present conveni per acord del Consell, de 25 de maig de 2007.  
I d'una altra, Jesús Rodríguez Marín, en nom i representació de la Universitat Miguel Hernández d'Elx (UMH) de la que és rector en virtut del Decret 58/2007, de 20 d'abril, del Consell de la Generalitat (DOCV 23.04.2007), que actua amb les atribucions que li confereix l'article 33.4, apartat b), del Decret 208/2004, de 8 d'octubre, (DOGV 13.10.2004) del Consell de la Generalitat pel qual s'aproven els estatuts de la Universitat Miguel Hernández d'Elx.  
Els compareixents reconeixen expressament competència recíproca per a la formalització del present conveni en representació de les entitats mencionades i,  
Exposen  
1) Que l'Estatut d'Autonomia de la Comunitat Valenciana, en la redacció conferida per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana en l'article 49.32, reconeix a la Generalitat Valenciana competència exclusiva sobre l'estadística del seu propi interés, i la Llei 14/1997, de 26 de desembre, en la que es crea l'IVE, dota a aquest de plena capacitat per al compliment dels seus propis fins, encarregant-li de l'exercici de les labors d'impuls, organització i direcció de l'activitat estadística desenrotllada pel Sistema Estadístic de la Comunitat Valenciana, en el marc de la Llei 5/1990, de 7 de juny, d'Estadística de la Comunitat Valenciana.  
2) Que els estatuts de la Universitat Miguel Hernández estableixen entre les seues funcions essencials la investigació, com a base del procés de creació de coneixement i com a mitjà per a contribuir al progrés social i facilitar la transferència tecnològica. Assumint, com a missions fonamentals, incentivar i desenrotllar una investigació científica, tècnica i artística d'excel·lència i formar investigadors a través dels estudis de postgrau i doctorat i els programes d'especialització; i estimulant la mobilitat del personal investigador, el treball pluridisciplinari i la difusió i transferència a la societat dels resultats d'investigació.  
3) Que el projecte del Pla Valencià d'Estadística 2007-2010, aprovat pel Consell en la seua reunió plenària de 22 de desembre de 2006, estableix entre els seus objectius operatius la millora del diàleg amb la comunitat científica per al desenrotllament de metodologies i línies d'investigació aplicada d'interés mutu; i el desenrotllament de nous mètodes específics per a estimació en xicotetes àrees a fi d'obtenir informació estadísticament útil per a xicotets dominis, reduint la grandària de les mostres i els costos associats.  
4) Que l'IVE està participant en un grup de treball, junt amb l'Institut Nacional d'Estadística i altres organismes estadístics regionals, a fi de dissenyar, analitzar i posar a punt una metodologia harmonitzada per a generar estimacions del mercat de treball referides a xicotets dominis.  
5) Que la UMH té, a través de l'Institut Universitari Centre d'Investigació Operativa, reconeguda capacitat com a organisme d'investigació i de producció tecnològica, així com la competència tècnica i científica idònia per a realitzar estudis de disseny i anàlisi en el camp de l'estimació en xicotets dominis.  
6) Que, per tot l'anterior, es considera convenient per a ambdós entitats iniciar un programa de col·laboració en matèria d'estimacions en xicotets dominis, referides al mercat de treball.  
En conseqüència, les parts acorden subscriure el present conveni d'acord amb les següents  
Clàusules  
1. Objecte del conveni  
És objecte del present conveni el desenrotllament d'un programa de col·laboració entre l'IVE i la UMH per al disseny i anàlisi en matèria d'estimació en xicotets dominis en l'àmbit del mercat de treball.  
2. Execució  
2.1 Equip tècnic  
Per part de la UMH, les activitats previstes en aquest conveni seran dutes a terme per un equip dirigit per Domingo Morales González, catedràtic d'Universitat, investigador de l'institut universitari Centre d'Investigació Operativa, que figura en l'annex I la seua conformitat amb el contingut d'aquest conveni.  
Per part de l'IVE, serà el Servei d'Estadístiques Demogràfiques i Socials l'encarregat de materialitzar i coordinar les operacions precises per al seu correcte desenrotllament.  
2.2 Operativa  
2.2.1 D'acord al corresponent programa d'actuació de l'IVE, ambdós entitats acordaran un pla de treball anual amb les activitats i resultats que hauran de desenrotllar-se en el marc d'aquest conveni. En aquest pla de treball s'especificaran els aspectes següents:  
Relació d'activitats a executar i productes que es pretenguen obtenir.  
Assignació de propietat als productes.  
Finançament.  
Termini d'execució.  
2.2.2 D'acord al pla de treball, la UMH redactarà i lliurarà a l'IVE una proposta de projecte tècnic en què es detallaran les tasques necessàries per a executar les activitats i aconseguir els resultats previstos en el pla de treball. addicionalment, el projecte tècnic inclourà:  
Descripció tècnica dels fonaments teòrics, models i conceptes que es vagen a utilitzar.  
Descripció de la metodologia de treball que es pretenga seguir.  
Cronograma del projecte.  
2.2.3 Una vegada aprovat per l'IVE el projecte tècnic definit en l'apartat anterior, aquest es constituirà en el pla operatiu a què haurà de subjectar-se el desenrotllament de les activitats incloses en el pla de treball  
3 Obligacions de les parts  
3.1 De l'Institut Valencià d'Estadística  
3.1.1 El control i seguiment de les activitats i resultats produïts en el marc d'aquest conveni i la decisió de la seua adequació al pla de treball i al projecte tècnic.  
3.1.2 Facilitar a l'equip de la UMH qualsevol informació sol·licitada, de caràcter documental o estadístic de la que dispose l'IVE, sempre que a juí de l'Institut es considere oportuna, rellevant i proporcional als objectius d'aquest conveni.  
3.2 De la Universitat Miguel Hernández d'Elx  
3.2.1 Dur a terme en els termes fixats en el pla de treball i el projecte tècnic les tasques assignades a la UMH.  
3.2.2 Gestionar el pressupost aprovat en el pla de treball anual.  
3.3 Activitats elegibles  
Les activitats elegibles en el marc del programa de col·laboració regulat per aquest conveni seran les següents:  
Documentació científica relativa al mostratge en xicotets dominis.  
Anàlisi i valoració d'informació auxiliar de tipus administratiu o estadístic susceptible de ser incorporada als estimadors.  
Generació de poblacions artificials amb fins de simulació de tipus Montecarlo.  
Selecció de models, estimadors i els seus corresponents indicadors d'eficiència i caire.  
Disseny, programació i implementació del programari necessari (sempre que siga possible, en SAS) per a l'anàlisi i valoració dels models.  
Valoració, en termes d'eficiència, caire i requeriments materials i tècnics dels models.  
Formació del personal de l'IVE en matèria d'estimació en xicotets dominis.  
Assistència a reunions relacionades amb les activitats d'aquest conveni.  
4. Duració  
Aquest conveni entrarà en vigor a la firma del mateix i mantindrà la seua vigència fins al 31 de desembre de 2007. Podrà ser prorrogat per a anualitats posteriors per acord exprés d'ambdós parts, si hi ha crèdit adequat i suficient en el pressupost de l'IVE, per a la qual cosa es firmaria la corresponent addenda, en la que s'establirà el pla de treball, el finançament previst per a la nova anualitat i la forma de pagament.  
5. Execució, pressupost i pagaments en 2007  
Per a l'exercici 2007, ambdós entitats han acordat un pla de treball, inclòs com a annex II a aquest conveni, així com el finançament, que serà a càrrec del pressupost de despeses de l'IVE de l'exercici 2007, aplicació pressupostària 09.38.95.614.28.394.63 (línia de subvenció SE000112) per un import de divuit mil euros (18.000,00?).  
Els pagaments es faran efectius segons es detalla a continuació:  
a) Sis mil euros (6.000,00?), una vegada entregat per la UMH i aprovat per l'IVE el projecte tècnic.  
b) Dotze mil euros (12.000,00?), una vegada la UMH justifique la realització del que estableix aquest conveni mitjançant la redacció i entrega a l'IVE d'una memòria explicativa de l'execució de les activitats i productes del pla de treball anual; i l'IVE, d'acord amb 3.1.1, verifique que han sigut realitzats i la seua execució ha sigut d'acord amb el projecte tècnic.  
c) Els pagaments seran realitzats per l'IVE mitjançant transferència bancària al compte 4975033334, oberta a nom de la UMH en l'entitat Caixa d'Estalvis del Mediterrani (2090), sucursal 0369.  
6. Comissió de seguiment  
A fi de garantir l'adequat compliment de les clàusules del present conveni i coordinar les accions previstes en ell, es constituirà una comissió de seguiment formada per personal d'ambdós Institucions.  
En la primera reunió de la comissió, s'establirà formalment la seua constitució i es determinarà el seu règim de funcionament que, en tot cas, haurà de subjectar-se a les bases següents:  
a) Formaran part d'aquesta comissió el cap del Servei d'Estadístiques Demogràfiques i Socials, per part de l'IVE; i Domingo Morales González, per part de la UMH.  
b) Seguiment continu, paral·lelament a tot el desenrotllament dels projectes.  
c) A fi d'examinar l'estat d'execució i validar la programació de les activitats previstes, es concertaran reunions periòdiques de seguiment i revisió tècnica.  
d) A les reunions, a més dels membres que la integren, podran assistir aquelles persones que ambdós entitats estimen oportú pels seus coneixements, experiència o activitat relacionada amb l'objecte d'aquest conveni.  
7. Secret estadístic i confidencialitat  
La UMH i, particularment, l'equip de treball que aquesta dispose per a l'execució de les activitats previstes en aquest conveni, queden expressament obligats a mantindre absoluta confidencialitat i reserva sobre qualsevulla dada que poguera conéixer en ocasió de l'execució del conveni, especialment els de caràcter personal, que no podrà copiar, cedir a altres o utilitzar amb fi diferent del que figura en aquest, ni tan sols a l'efecte de conservació.  
Tota la informació estadística facilitada per l'IVE per al desenrotllament del conveni està sotmesa al secret estadístic i protegida per la Llei 5/1990 de la Generalitat Valenciana de 7 de juny, d'Estadística de la Comunitat Valenciana, i el Reglament que la desenrotlla, aprovat per Decret 11/1991, de 21 de gener del Consell de la Generalitat Valenciana (DOGV núm. 1480 de 8 de febrer de 1991).  
Per tant, d'acord amb l'article trenta-quatre, apartat 4 del mencionat Reglament, la UMH, mitjançant la firma d'aquest conveni, adquireix l'obligació de guardar el secret estadístic, en els termes que preveu el capítol III, secció quarta del mateix.  
8. Propietat i ús de la informació i els resultats  
8.1 Els resultats de la investigació duta a terme en el marc d'aquest conveni seran de propietat conjunta d'ambdós parts per igual, sense perjuí del que estableix el punt 8.2.  
8.2 Els productes enumerats en el pla de treball seran propietat de l'entitat que allí es determine.  
8.3 Les dades proporcionades per l'IVE, encara que hagen sigut posteriorment elaborats o tractats, són propietat de l'IVE. El seu ús per part de la UMH és exclusivament als fins del present conveni, i hauran de ser tornats a l'Institut a la finalització d'aquest. La UMH no podrà fer ús d'ells en benefici propi ni transferir-la a tercers, ni podrà quedar-se una còpia una vegada complit el conveni.  
9. Modificació i resolució  
El present conveni de col·laboració podrà ser modificat de mutu acord entre les parts, sempre que l'oportú acord de modificació siga formalitzat i es produïsca abans de l'expiració del seu termini de duració.   
Serà causa de resolució d'aquest conveni el mutu acord, així com l'incompliment de les clàusules del mateix per alguna de les parts.  
Així mateix, podrà ser resolt per decisió motivada d'una d'elles, que haurà de comunicar-se per escrit a l'altra part, almenys amb dos mesos d'antelació a la data prevista de resolució.  
10. Publicitat  
El text d'aquest conveni serà publicat en el Diari Oficial de la Comunitat Valenciana, als únics efectes de la seua publicitat, en el termini d'un mes des de la seua inscripció i dipòsit en el Registre de Convenis.  
11. Normativa aplicable  
Aquest conveni es regirà pel Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim juridicopressupostari dels convenis que subscriga la Generalitat Valenciana i per l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Les qüestions litigioses a què puga donar lloc la interpretació, modificació, efectes o resolució del present conveni, seran resoltes de conformitat amb la Llei 29/1998, de 13 de juliol, reguladora de la Jurisdicció contenciosa administrativa.  
Ambdós parts, en virtut de la representació que ostenten, una vegada llegit el present document i en prova de conformitat amb el seu contingut, el subscriuen i firmen en triple versió exemplar, en el lloc i la data indicats en l'encapçalament.  
Per l'Institut Valencià d'Estadística. La directora pd (president de l'IVE de 03.12.2003, DOGV 4652, del 17.12): María Bonilla Musoles.  
Per la Universitat Miguel Hernández d'Elx. El vicerector d'Investigació i Desenrotllament Tecnològic pd (R núm. 0834/05 de 20.09.2005): Salvador Viniegra Bover.  
Annex  
Conformitat expressa, amb el seu contingut, dels professors de la Universitat Miguel Hernández d'Elx que desenrotllaran aquest conveni.  
Domingo Morales González. Professor responsable del conveni. DNI: 38.164.258Z.  
Annex II  
Pla de Treball Anual 2007  
Relació d'activitats a executar i productes que es pretenguen obtenir.  
Activitats  
A1) Metodologia  
1) Descripció teòrica dels estimadors d'àrees xicotetes basats en models d'unitat.  
2) Identificació i justificació dels agregats que es pretenga usar com a informació addicional.  
3) Disseny metodològic de l'aplicació dels models descrits en 1), fent ús de la informació de 2) a l'estimació d'indicadors del mercat de treball (nombre d'actius, ocupats, parats i inactius, per sexe; i taxes d'activitat, ocupació i desocupació, per sexe) en les xicotetes àrees definides com a agregació de comarques.  
A2) Execució  
4) Aplicació dels models: càlcul d'estimadors, variances i caires  
A3) Conclusions  
Anàlisi dels resultats quant a eficàcia, eficiència, tenint en compte la càrrega de treball precisa per a la implementació dels estimadors i dels seus variances i caires; i recomanació sobre el seu ús.  
Productes  
P1) Informes relatius a tots els apartats de Metodologia  
P2) Implementació (en SAS, sempre que siga possible) de tots els processos necessaris per a l'apartat d'Execució  
P3) Informe relatiu a l'apartat de Conclusions  
Assignació de propietat als productes.  
Els productes P1 i P3 seran d'Institut Valencià d'Estadística  
La Universitat Miguel Hernández d'Elx lliurarà en suport informàtic còpia de tots els productes.  
Finançament  
D'acord amb el que estableix la clàusula 5, el finançament anirà a càrrec dels pressupostos de l'IVE, per un import de divuit mil euros (18.000?).  
Termini d'execució  
Sis (6) mesos a comptar de la firma del conveni.  
Per l'Institut Valencià d'Estadística. La directora pd (president de l'IVE de 03.12.2003, DOGV 4652, del 17.12): María Bonilla Musoles.  
Per la Universitat Miguel Hernández d'Elx. El vicerector d'Investigació i Desenrotllament Tecnològic pd (R núm. 0834/05 de 20.09.2005): Salvador Viniegra Bover.